Răzvan Mornea, masterand al Facultății de Psihologie din UBB, a câștigat etapa de la Cluj a Games of Science cu cercetarea sa prin care caută să ofere o soluție eficientă pentru scăderea îngrijorării și a gândurilor repetitive care au efect negativ asupra stării noastre psihice. El va participa la finala de la București, alături de Mara Moldovan, studentă în ultimul an la Facultatea de Biologie, unde cercetează felul în care organoizi cu funcții similare cu ale creierului pot fi folosiți pentru descifrarea mecanismelor depresiei. Pe locul al treilea s-a situat Bogdan Lungu, student la Facultatea de Știinte Politice, Administrative și Comunicare. Tânărul a oferit publicului câteva concluzii legate de cercetarea lui în felul în care genurile non-binale sunt reprezentate în social media, cu precădere pe TikTok. Locul al patrulea a revenit Cosminei Ivan, care a adus în fața celor prezenți o cercetare în felul în care designul grafic poate contribui la popularizarea unor evenimente, cum ar fi festivalurile de film. Deoarece participanții au fost foarte bine pregătiți juriul a acordat premii speciale pentru Mihnea Moruz, Onur Petenchia, Sergiu Ursa si Rada Varga.
Games of Science este un proiect de promovare a comunicării științei pe înțelesul publicului larg, constituit din sesiuni de training cu tineri oameni de ştiinţă: cercetători, masteranzi, doctoranzi, la capătul cărora participanții se întrec într-un concurs inedit de prezentări științifice. Câştigătorul finalei naţionale va primi un premiu de 2000 euro, la care se vor adăuga alte premii şi produse din partea partenerilor. Potrivit www.gamesofscience.org, concursul "Games of Science" are un format original, dezvoltat de specialista în comunicarea științei Ada Roseti cu obiectivul de a încuraja tinerii care își doresc o carieră în cercetare să se antreneze împreună pentru a putea explica idei și procese complexe pe înțelesul publicului.